Riglyne vir klein stories – Storiewerf
Riglyne vir klein stories
'Okay, hier staan ek nou tyd af om die woorde te lees wat jy geskryf het – doen nou iets vir my! Vermaak my – laat my lag of laat my huil of laat my wonder of RAAK my op die een of ander manier. Moet my net nie VERVEEL nie!!!!!
Onthou – JULLE sê net so maklik "BORING!!!!!" as iets julle verveel! En dis iets wat julle as voornemende skrywers van die begin af moet weet – jy moet jou leser se aandag HOU – hoekom anders sou hy/sy lees? En 'n lekker storie (al is dit net een van 600 woorde) hou mens se aandag – want daar GEBEUR iets en dan weer GEBEUR daar iets onverwags – en dit hou jou aandag – en jy WIL WEET WAT GAAN GEBEUR en dit laat mens verder lees. En DIS wat 'n storie is – iets wat jou laat aanhou en aanhou lees OMDAT JY WIL WEET WAT GAAN GEBEUR!
Maar, jy kan ook nie sommer net voortbabbel nie – daar moet "orde" in jou storie wees – dit moet "sin" maak. Jy kan nie sommer 'n karakter inbring en dan verdwyn hy weer sonder dat hy bygedra het tot die verloop van die storie nie.
As mens net 600 woorde mag gebruik, dan vertel 'n mens 'n "klein" storie – maar nog steeds een met 'n oploop (daar moet iets gebeur) – 'n klimaks (iets onverwags gebeur) en 'n afloop. As jou storie te lank is vir die hoeveelheid woorde – dan word die storie so ylerig soos jy hom probeer inpers in die hoeveelheid woorde.
Ek weet dis BAIE moeilik om so kort te skryf – maar dis BAIE goeie oefening want dit dwing mens om by die ESSENSIE van die storie te bly.
Nog 'n paar wenke vir 'n lekker storie:
Iets eienaardig gebeur nou – begin van die storie.
Nou moet alles in storie al hoe meer spannend word – leser moet bekommerd wees! Hoofkarakter in die moeilikheid?
NOG meer moeilikheid – alles word erger.
Oplossing vir die moeilikheid. Onverwagte wending – wat leser nie verwag nie – soos in 'n grappie – dit wat snaaks is is omdat dit ONVERWAGS is.
Moenie te veel karakters inbring nie. Dis 'n kort storie. Alle karakters moet 'n DOEL in die storie hê.
Dis makliker om jou storie te laat afspeel oor 'n kort tyd omdat jy so min woorde moet gebruik. Kan nie eintlik JARE laat verloop in 'n duisend woorde nie.
Moenie die plot te ingewikkeld maak nie – weer eens – jy het min woorde om mee te werk.
Skryf in die teenwoordige tyd – wat NOU gebeur – moenie verlede tyd gebruik nie – lomp verlede tyd in Afrikaans – met al die het gedit en het gedat.
GENIET wat jy doen – stories WEET altyd as jy dit nie GENIET nie en dan wil hulle nie geskryf word nie. (Moenie met stories sukkel nie – hulle weet beter as jy!)